Drie dood, 1 beseer toe voertuie van voor botsFoto: ER24 Drie mense is dood en een persoon het ernstige beserings opgedoen toe twee voertuie Sondag reg van voor op die Bleskoppad naby Photshaneng in Rustenburg gebots het. Werner Vermaak, woordvoerder van ER24, het gesê die ongeluk het Sondagoggend vroeg gebeur en paramedici is net voor 06:00 na die ongelukstoneel ontbied. “By paramedici se aankoms het hulle twee wrakke aangetref. Een van die voertuie het op sy dak gelê,” het Vermaak gesê. Twee mense het reeds aan hul beserings beswyk en daar was niks wat vir hulle gedoen kon word nie; hulle is dood verklaar. Foto: ER24 Paramedici kon ŉ derde persoon aanvanklik weer bybring, maar hy het later ook op die toneel gesterf. ŉ Vierde persoon het ernstige beserings opgedoen en is deur ŉ ander ambulansdiens na ŉ nabygeleë hospitaal gehaas. Die oorsaak van die botsing word ondersoek.